Diari Oficial de la Generalitat Valenciana


Sumari del DOGV 5189, del 01-02-2006 (2006/630)

RESOLUCIÓ de 18 de gener de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc de col·laboració entre el Servici Valencià d'Ocupació i Formació de la Generalitat Valenciana (SERVEF) i l'Associació d'Empresaris Solidaris Valencians (AESOV), per a la realització d'accions adreçades a les persones desocupades que pertanyen als col·lectius de persones amb discapacitat i immigrants en situació o risc d'exclusió social.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5189

Data del DOGV
:   01-02-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/630


Data del document
:   18-01-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Servici Valencià d'Ocupació i Formació
    * inserció professional
    * ajuda pública
    * exclusió social
    * empresari
    * accés a l'ocupació
    * cooperació administrativa
    * associació
    * ajuda a l'ocupació

RESOLUCIÓ de 18 de gener de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc de col·laboració entre el Servici Valencià d'Ocupació i Formació de la Generalitat Valenciana (SERVEF) i l'Associació d'Empresaris Solidaris Valencians (AESOV), per a la realització d'accions adreçades a les persones desocupades que pertanyen als col·lectius de persones amb discapacitat i immigrants en situació o risc d'exclusió social. [2006/F630]  
Subscrit, després de la tramitació prèvia reglamentària, entre el Servici Valencià d'Ocupació i Formació de la Generalitat Valenciana (SERVEF) i l'Associació d'Empresaris Solidaris Valencians (AESOV), l'11 d'octubre de 2005, un conveni marc de col·laboració per a la realització d'accions adreçades a les persones desocupades que pertanyen als col·lectius de persones amb discapacitat i immigrants en situació o risc d'exclusió social, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0905/2005, i que figura com a annex d'esta resolució.  
València, 18 de gener de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni marc de col·laboració entre el Servici Valencià d'Ocupació i Formació de la Generalitat Valenciana (SERVEF) i l'Associació d'Empresaris Solidaris Valencians (AESOV), per a la realització d'accions adreçades a les persones desocupades que pertanyen als col·lectius de persones amb discapacitat i immigrants en situació o risc d'exclusió social   
València, 11 d'octubre de 2005  
Reunits  
D'una part, el conseller d'Economia, Hisenda i Ocupació, Gerardo Camps Devesa, en representació del Servici Valencià d'Ocupació i Formació (en endavant SERVEF), sobre la base de les facultats que li confereix la Llei 5/1983, de 30 de desembre, de la Generalitat Valenciana, de Govern Valencià, nomenat conseller pel Decret 5/2003, de 20 de juny, del president de la Generalitat Valenciana (DOGV de 21 de juny), a qui se li va assignar la titularitat de la Conselleria d'Economia, Hisenda i Ocupació mitjançant el Decret 7/2004, de 27 d'agost, del president de la Generalitat Valenciana (DOGV de 30 d'agost), sobre la base de les facultats conferides pel Reglament del SERVEF, aprovat pel Decret 41/2001, de 27 de febrer de 2001.   
D'una altra part, José Maria Jiménez de Laiglesia Santonja, en qualitat de president de l'Associació d'Empresaris Solidaris Valencians (AESOV), amb CIF W69965083, triat en Assemblea General celebrada el passat 13 de gener de 2005.  
Les parts intervenen en virtut dels seus respectius càrrecs i en exercici de les facultats i atribucions que tenen conferides per a poder convenir i obligar-se, i a aquest efecte  
Manifesten  
Primer. Que la construcció d'una Europa moderna, cohesionada i socialment integrada passa per l'extensió de la llibertat, la justícia, la igualtat i la solidaritat entre totes les persones, per a la qual cosa és necessari remoure i eliminar els obstacles de qualsevol classe que impedeixen o limiten, encara, l'exercici dels drets dels ciutadans, la plena participació de tots en el curs ordinari de la vida social i l'accés en igualtat de condicions als béns i servicis de la comunitat.  
Segon. Que és responsabilitat de les instàncies socials incloure la promoció de la integració i la lluita contra l'exclusió en totes les seues iniciatives i activitats, perquè la fractura social que suposa la marginació i la postergació de grups o de comunitats de ciutadans constitueix una contradicció amb els principis i les pràctiques que han d'informar les societats democràtiques avançades.  
Tercer. Que la nova societat del coneixement ofereix un enorme potencial per a reduir l'exclusió social, tant mitjançant la creació de condicions econòmiques que redunden en una major prosperitat de què no queden marginats cap grup o comunitat, com promovent noves formes de participació en la societat.  
Quart. Que la societat del coneixement no garanteix la igualtat i la participació socials, per si sola, sinó que introdueix el risc que es produïsquen diferències cada vegada majors entre els qui tenen accés als nous coneixements i els qui, per partir d'una situació d'objectiu desavantatge, queden al marge de les noves oportunitats. Per evitar aquest risc cert i aprofitar al màxim aquest nou potencial, han de fer-se esforços per a millorar les qualificacions, promoure un accés ampli als coneixements i lluitar contra la desocupació.  
Cinqué. Que l'ocupació és la millor i més segura salvaguarda contra l'exclusió social. L'ocupació i el seu pressupost, la formació, objectius preferents de l'acció del Servici Valencià d'Ocupació i Formació de la Generalitat Valenciana (SERVEF), constitueixen factors essencials en el procés d'integració i plena participació socials dels grups vulnerables o en risc d'exclusió, perquè aquesta via de socialització permet a les persones fer el que els altres fan i les torna socialment visibles i útils, amb la qual cosa estenen el sentiment de pertinença i de coresponsabilitat en el desenvolupament i el progrés de la comunitat.  
Sisé. Que els recursos econòmics de la Generalitat Valenciana constitueixen una ferramenta especialment apropiada per a promoure i desenvolupar accions positives de foment d'ocupació i lluita contra l'exclusió, siga quina siga la forma que adopte, per la qual cosa representen una via de finançament d'especial interés per a les organitzacions que, com l'Associació d'Empresaris Solidaris Valencians (AESOV), treballen per la promoció humana i la millora de la qualitat de vida de la comunitat, en general, i dels sectors més necessitats, en particular.   
Seté. Que l'Associació d'Empresaris Solidaris Valencians (AESOV), associació sense ànim de lucre constituïda a l'empara de la Llei Orgànica 1/2002, de 22 de març, entitat amb personalitat jurídica i plena capacitat d'actuar que té entre els seus fins posar en marxa projectes d'integració de discapacitats, immigrants, col·lectius marginats, etc., es configura com una de les entitats de la Comunitat Valenciana que pot col·laborar, de forma òptima, en projectes adreçats a la integració laboral de col·lectius en situació o risc d'exclusió social, per la seua directa implantació en el món empresarial valencià.  
Huité. Que les parts que intervenen estan d'acord amb la necessitat d'establir una cooperació que tendisca a unir els seus esforços de cara a possibilitar una major inserció social i laboral dels col·lectius en situació o risc d'exclusió social, com són les persones discapacitades i els immigrants. A més, les parts coincideixen que la situació dels col·lectius mencionats requereix la posada en marxa de mesures actives en els camps de la formació professional i l'ocupació per a una completa incorporació social. En aquest sentit, es considera les persones amb discapacitat i el col·lectiu d'immigrants en situació o risc d'exclusió social com a grups específics el procés d'inserció laboral dels quals requereix un tractament especialitzat i integral, que ha de ser impulsat de forma positiva amb una política global.   
Nové. En atenció a aquestes consideracions, les parts que firmen aquest conveni, desitjant estretir llaços, unir esforços i actuar unidament per a millorar les condicions de vida i la plena participació social dels components dels grups ciutadans i les comunitats destinataris de la seua activitat, i amb l'objectiu comú de millorar la seua capacitat d'integració social, especialment en el mercat de treball i l'ocupació.  
Basant-se en aquestes consideracions, les parts s'obliguen en els termes que s'estableixen en les següents  
Clàusules  
Primera. Objecte  
El present Conveni té com a objecte fixar els termes de la col·laboració entre les parts que el firmen per a la realització de labors de suport a persones amb discapacitat i immigrants en situació o en risc d'exclusió en matèria d'intermediació, orientació i assessorament laborals.  
Segona. Finalitat  
L'objectiu comú de les accions que es dissenyen en el marc de la present col·laboració serà millorar la capacitat d'integració i incorporar al mercat de treball i l'ocupació les persones desocupades que pertanyen als col·lectius de desocupats objecte d'aquest conveni, així com impulsar polítiques socials més actives amb ella.  
La col·laboració prevista versarà, especialment, sobre les matèries de formació professional ocupacional, orientació laboral i realització d'accions de sensibilització adreçades a empresaris.   
Tercera. Actuacions que cal realitzar  
A fi de garantir l'adequat compliment dels objectius que es persegueixen amb la col·laboració entre les parts que firmen el conveni, es crearà una comissió de seguiment que realitzarà, entre altres, les funcions de:  
1. Elaboració de propostes que conduïsquen a la consecució dels objectius del conveni.  
2. Propostes adreçades a la subscripció de convenis singulars a fi de desenvolupar les línies d'actuació que optimitzen els recursos existents.  
3. Seguiment i avaluació de les actuacions que com a conseqüència del desenvolupament de les anteriors funcions es duguen a terme.  
4. Totes les accions que siguen necessàries per a impulsar els objectius previstos.  
5. Resolució dels problemes d'interpretació i de compliment que puguen plantejar-se respecte del present conveni i de les actuacions que es realitzen sobre la base d'aquest.  
La Comissió de Seguiment estarà integrada per tres representants de cada una de les parts que el firmen, i serà presidida per un representant del Servici Valencià d'Ocupació i Formació de la Generalitat Valenciana (SERVEF), que es reunirà amb la periodicitat que es considere oportuna durant el període de vigència del conveni.  
La Comissió de Seguiment podrà decidir la creació de grups de treball per al desenvolupament de la seua activitat en aquelles matèries que així ho requerisquen o que es considere oportú.  
Quarta. Concurrència a les convocatòries públiques  
L'Associació d'Empresaris Valencians (AESOV) concorrerà a les ajudes que es convoquen, d'acord amb el que disposen les diverses convocatòries de subvencions públiques, sense perjuí del que per al desplegament i l'execució de les línies i dels objectius que deriven d'aquest conveni, se subscriguen els oportuns convenis singulars.  
Cinquena. Difusió activitats del conveni  
Les parts establiran iniciatives de divulgació i de difusió dels continguts d'aquest conveni i les actuacions que es desenvolupen en el marc d'aquest.  
Sisena. Vigència  
La vigència del present conveni s'estendrà des de la data de la firma fins al 31 de desembre de 2006, excepte denúncia efectuada per qualsevol de les parts, mitjançant un escrit fonamentat, que haurà de presentar-se amb una antelació mínima d'un mes respecte de la data en què es pretenga que tinga efectes la denúncia.  
No obstant això, en atenció a les circumstàncies concurrents, podrà prorrogar-se per mutu acord de les parts que firmen, amb la petició prèvia motivada, per un període igual a l'inicial de vigència. La pròrroga s'efectuarà per escrit.  
Les parts, com a prova de conformitat, firmen aquest conveni de col·laboració, en quatre exemplars, al lloc i en la data indicats a l'encapçalament.  
En representació del SERVEF, el conseller d'Economia, Hisenda i Ocupació: Gerardo Camps Devesa.  
El president de l'Associació d'Empresaris Solidaris Valencians (AESOV): José María Jiménez de Laiglesia Santonja.